  Туспуктэм: Руслан Нуриахметов Наталия Сильвестрова Азьмуртлэн лулчеберет кичӧлтонъёсъя фондэзлэн кыкетӥ вожвылъяськонэзлы йылпумъянъёс лэсьтӥзы. Удмуртиысь 56 ӵектос грант утӥз. Со сярысь элькунысь лулчеберетъя министр Владимир Соловьёв «ВКонтакте» мерлыко вотэсысь бамаз ивортӥз. Ӵектосъёсты пӧртэм удысъёсъя улосысь пӧртэм каръёсын но ёросъёсын быдэстозы. Удмурт егитъёслэн «Шунды» огазеяськонзылэн «ДАУР ТВ - удмурт гуртэ» ӵектоссы вожвылъяськонлэн одӥгез вормисез. Солэн ужпумез –  гуртын удмурт кылын вераськись улӥсьёс но удмурт лулчеберетэз вӧлмытӥсь карысь интеллигенция вискысь кусыпъёсты юнматон. Табере «Даур ТВ» нырысетӥ удмурт интернет-телеканалын удмурт гуртъёсысь эфиръёс тросгес луозы, верало ӵектослэн авторъёссы. Видеосюжетъёсын Удмуртиысь но мукет улосъёсысь удмуртъёслэсь улонзэс, лулчеберетсэс, сям-йылолъёссэс, анай кылзэс азинтон понна ужамзэс возьматозы. Утэм коньдонэн видео но куара гожтон тӥрлыкэз выльдозы, туала мерч (ӵектослэн тодметлыкеныз пӧртэм вузъёс) кылдытозы. «Удмурт Кенеш» огазеяськонлэн удмурт серембуръя «Шӧкычан» марафонэз но вожвылъяськонын грант утӥз. Ӵектос улсын удмурт кылын юмор удсысэз азинтозы, соин валче серембур творчество пыр удмурт кылэз но лулчеберетэз вӧлмытозы. Удмуртиысь егитъёслэн «Атмосфера» огазеяськонзылэн «Удмуртия вдохновляет» ӵектоссы вожвылъяськонын вормиз. Со улсын элькунын фестиваль ортчоз, кытын егитъёс выль медиа, саунд-дизайн, урам эктонъёс, театр, графической дизайн ӧръёсъя дышетскозы. Ӵектос лулчеберет но искусство удысын егитъёслэсь быгатонлыкъёссэс азинтонэ ӧръяськемын. Тодэ вайытом, Удмуртиысь 41 ӵектос Азьмуртлэн лулчеберет кичӧлтонъёсъя фондэзлэн нырысетӥ вожвылъяськоназ вормиз. Тегъёс: Азьмуртлэнгрантъёсъяфондэз грантъёс вожвылъяськон Удмуртия  